b'\n_START_ARTICLE_\nHenry Ruud\n_START_SECTION_\nUtgivelser til aviser og tidsskrifter\n_START_PARAGRAPH_\nHenry Ruud skrev viser og dikt for Telemark Arbeiderblad (TA) i over 25 \xc3\xa5r. Han hadde ogs\xc3\xa5 i mange \xc3\xa5r hatt fast spalte hver l\xc3\xb8rdag p\xc3\xa5 Skr\xc3\xb8ner p\xc3\xa5 Vers. Mye av det han har skrevet har sin grobunn i virkelige hendelser. I yngre \xc3\xa5r fikk Henry Ruud mange noveller antatt i Magasinet for alle.\n_START_SECTION_\nSingelplaten Bingo\n_START_PARAGRAPH_\nRuud var med \xc3\xa5 arrangere et \xc3\xa5rsm\xc3\xb8te for Arbeiderpartiet i Porsgrunn like etter at lagene hadde bestemt seg for \xc3\xa5 drive med bingo i 1970. Han laget en sang som gikk p\xc3\xa5 tonen til den kjente slageren \xc2\xabBimbo\xc2\xbb. Ruud, som var en aktiv bidragsyter til radioens S\xc3\xb8ndagsposten, ble spurt av Otto Nilsen om han kunne f\xc3\xa5 denne visa. Dermed h\xc3\xb8rte Arne Bendiksen den, og s\xc3\xa5nn kom Henry Ruud p\xc3\xa5 singelplate med \xc2\xabBingo\xc2\xbb.\n_START_SECTION_\nMusenes Juleeventyr\n_START_PARAGRAPH_\nHan har ogs\xc3\xa5 laget barneprogram for NRK, Musenes Juleeventyr. Sendingen fant sted 22. desember 1979. Johannes Eckhof leste eventyret, og illustrat\xc3\xb8ren Anine Fjelsds\xc3\xa5 (fra Stavanger) laget tegninger.\n_START_SECTION_\nRusserevy\n_START_PARAGRAPH_\nI flere \xc3\xa5r var han aktiv med \xc3\xa5 skrive for russerevyene i Porsgrunn, der han av og til forfattet nesten halvparten av alle visene og sketsjene som ble framf\xc3\xb8rt. Ellers har det blitt dikt til alle slags anledninger.\n_START_SECTION_\nJobb og Krigen\n_START_PARAGRAPH_\n1. premie i Magasinets konkurranse Jobb og Krigen i 1990. Det var en enstemmig jury (tidligere forbundsformann Lars Skyt\xc3\xb8en, Trond Bergh, Per Bangslund, Bj\xc3\xb8rn Bj\xc3\xb8rnsen og Odd Harald R\xc3\xb8st) som tildelte 1. premie til Henry Ruud for Folk og r\xc3\xb8vere p\xc3\xa5 Her\xc3\xb8ya. Henry Ruud sitt bidrag er p\xc3\xa5 over 60 sider, ei lita bok. Artikkelen er skrevet spesielt for Magasinets konkurranse. Det var kun et utdrag i Magasinet som ble trykket. Overrekkelse av premien fant sted 28. mars 1990 i Oslo.'